Ġie f'idejja Aleppo's History in Pictures – ktieb b'ġabra ta' ritratti li jitfgħu dawl fuq l-istorja t'Aleppo lura fis-snin, l-istorja ta' belt li fiha kienu jgħixu 'l fuq minn żewġ miljun ruħ, u li xi darba kienet fost l-ikbar bliet Sirjani. Kienet il-belt li fiha kienet iddur ir-rota tal-industrija u s-settur finanzjarju. Kienet tilgħab sehem importanti fl-ekonomija Sirjana. Min kellu jgħid lil niesha minn xiex kellha tgħaddi dil-belt – gwerra ta' terrur li faqqgħet ħames snin ilu f'Lulju tal-2012. Niesha u dil-belt spiċċaw jiżfnu fi gwerra ċivili bejn is-suldati li jappoġġjaw lill-President tas-Sirja, Bashar al-Assad, u grupp ta' ġellieda, magħrufa bħala ribelli, li ma jixtiqux lil al-Assad ikun fit-tmexxija tal-pajjiż. Strateġikament, ir-ribelli okkupaw nofs belt u s-suldati tal-Gvern okkupaw in-naħa l-oħra. U l-irġiel, in-nisa u t-tfal, jiżfnu f'nofshom b'nuqqas t'ikel u fjuwil. U djarhom, l-isptarijiet u l-iskejjel taħt assedju kontinwu b'mijiet spiċċaw tilfu ħajjithom intortament matul il-bombardamenti. Filwaqt dawk li jsejħu lilhom infushom bħala r-ribelli ħadu l-liġi b'idejhom, kien agħar għall-forzi tal-Gvern li jipproċedu kontrihom mingħajr ma jġibu quddiem għajnejhom li mar-ribelli kien hemm l-innoċenti. Bis-sitwazzjoni dejjem tilħaq livelli baxxi, kont ingħaqadt ma' 65 Membru Parlamentari Ewropew u f'ittra lir-rappreżentanti tal-Unjoni Ewropea u l-mexxejja tal-Istati Membri appellajna għal inizjattivi ġodda biex inkunu ċerti li dawk responsabbli mill-atroċitajiet jinżammu responsabbli u jħallsu prezz. Fost l-oħrajn, appellajna biex jidħol fis-seħħ is-sehem ta' Prosekutur Speċjali għan-Nazzjonijiet Magħquda għax ma jistax ikun li nibqgħu nippermettu l-atroċitajiet daqslikieku mhu jiġri xejn. Appellajna wkoll lill-Kunsill tas-Sigurtà tan-Nazzjonijiet Magħquda biex jirreferi s-sitwazzjoni fis-Sirja quddiem il-Qorti Internazzjonali Kriminali. Iżda, fin-nuqqas t'azzjoni konkreta mill-Kunsill imsemmi nemmnu li l-Unjoni Ewropea għandha taħdem biex jidħol fis-seħħ is-sehem ta' Prosekutur Speċjali għan-Nazzjonijiet Magħquda – mekkaniżmu indipendenti ta' investigazzjoni li għandu jkun stabbilit mill-Assemblea Ġenerali tan-Nazzjonijiet Magħquda. Dan għandu jingħata mandat biex jinvestiga l-atroċitajiet li saru u jħejji każijiet ta' prosekuzzjoni mingħajr ma jippreġudika dak li jinstema' quddiem il-Qorti. Jeħtieġ li n-Nazzjonijiet Magħquda u s-Soċjetà tas-Salib l-Aħmar – żewġ organizzazzjonijiet li jaħdmu qatigħ biex jipproteġu ċittadini li qed jgħixu f'postijiet fil-gwerer – jingħataw widen. Mhux biss l-Istati Membri tal-Unjoni Ewropea. Id-dinja kollha jeħtieġ tqum maċ-ċittadini f'Aleppo, li żgur li ma kinitx l-għażla tagħhom li jispiċċaw f'dis-sitwazzjoni. Fosthom it-tfal, li kienu fost l-aktar affettwati f'din il-gwerra ċivili u li jeħtieġ li meta nħarsu lejn wiċċ dawn it-tfal tas-Sirja, naraw wiċċ uliedna. Forsi l-ġuħ u l-għeja jinsewha, imma ċerta li t-trawma li għaddew minnha żgur li se tibqa' magħhom ħajjithom kollha. J'Alla l-Komunità Internazzjonali tqum għar-realtajiet kiefra bħalma nsibu fis-Sirja iżda mhux biss, u tipproteġi lil dawk l-aktar vulnerabbli f'dawn iż-żoni ta' konflitt.